als_Latn dik_Latn sag_Latn
Mbase nuk kanë klipe të shumta në numër, por një punë të sigurtë po! Mund të mos ju ndodhë shpesh të shikoni në ekran një këngë të Sidrit Bejlerit apo Juliana Pashës, të vëllezërve korçarë apo Olta Bokës, ama këta janë ndër të paktët në shumësinë e këngëtarëve që këtë e kanë profesion prej të cilit marrin një rrogë (jo të vogël) çdo fundmuaji. Po flasim për këngëtarët e lokaleve. Emra të njohur të muzikës shqiptare që i gjen përgjatë fundjavës në skena të improvizuara baresh me emër, të karikuar me energji për ta mbajtur publikun në këmbë deri në orët e para të mëngjesit.
Dhe ndryshe nga sa ta thotë mendja, nisur nga shumësia e emrave që kanë vite që prodhojnë klipe, këngëtarë të rinj, nga ata të të kënduarit “live” ose jo, kur vjen puna për të renditur artistët që mbajnë gjallë jetën e kryeqytetit, në dimër e verë, lista është fare e shkurtër. Megjithatë pagesat për ta vështirë t’u afrohen (me ndonjë përjashtim të vogël), shifrave të majme për të cilat, ndoca prej tyre tregojnë në kohë fushatash dhe më shumë në stinën e verës, kur moda e këngëtarëve të lokaleve zhvendoset nga Tirana në breg të detit dhe numri i tyre shtohet si me magji. Nëse përgjatë pjesës më të madhe të vitit të zotët e bareve duan emra të njohur, por mbi të gjitha këngëtarë që dinë të këndojnë e që të jenë të zotët të tërheqin e mbajnë klientelë, në verë, ca nga vapa e ca nga dalldia e pushimeve, shigjeta anon nga vajzat e bukura të klipeve që të shoqëruara nga cd-të e këngëve të tyre më të njohura, japin spektakël në skenë me performanca dhe tinguj.
Por kjo nuk është as kohë fushatash dhe as kohë pushimesh. Kur sezoni turistik mbyllet dhe baret e plazheve i vënë kyçin derës, alternativa e vetme mbetet Tirana. Ndërsa harta e lokaleve shtrihet nga periferia në qendër, ndonjëherë edhe në zonën e ish-Bllokut, e cila pavarësisht frekuentimit, lokalet me muzikë live i ka më të pakta e të rralla krahasuar me të tjerë që tashmë njihen veçse si të tillë. Kështu një takim me Endri dhe Stefi Priftin mund ta keni çdo fundjavë në Skena Live, në hyrje të stacionit të trenit. Emrin e barit që në vitin 2002 e patën hapur në Korçë (me pak ndryshime) tani e kanë transferuar në Tiranë dhe ish-Zippo u bë “Skena Live” ku ata këndojnë çdo fundjavë dhe nami u ka dalë me kohë. Juliana Pasha vërtet shfaqet çdo të dielë në ekranin e televizionit Klan si një nga anëtarët e jurisë së spektaklit “X Factor”, por punën e përjavshme nuk e ka lënë asnjë ditë. Këndon tek “Stela” bashkë me kolege të tjera të saj. Kështu ka vite që e ruan famën edhe “Kavaliero” klubi i natës në periferi të Tiranës që çdo herë ka pasur një grup të zgjedhur këngëtarësh të shoqëruar nga një bandë që gjithashtu është spektakël më vete. Pa një bazë të saktë të lidhur me një emër lokali, të premteve dhe të shtunave mund t’ju ndodhë të shoqëroheni edhe nga Sandër Gjoka, Elton Deda apo Samanta Karavella, por edhe bashkë me këta, gjithësej nuk janë më shumë se një dyzinë këngëtarët (të paktën ata të njohurit) që artin nuk e bëjnë me raste a me stinë verore apo politike, por e kanë profesion dhe punë me të cilën jetojnë dhe çdo fundmuaji arkëtojnë një rrogë.
Vetëm se kësaj here nuk flitet për shuma të tilla si 5000 euro për një mbrëmje, siç përflitet të kushtojë prania e Elvana Gjatës në një koncert jashtë. Kjo edhe sepse kur vjen puna për ftesa që vijnë nga përtej kufirit, pazari është tjetër dhe kur vjen puna për një kontratë afatgjatë në një lokal shqiptar, duket se edhe hesapet janë të tjera. Sidoqoftë më të fituarit e kësaj pune, siç tregojnë kolegë, menaxherë baresh apo vetë ata, rezultojnë të jenë vëllezrit korçarë, të cilëve Tirana u priu për mbarë qysh ditën e parë, këngëtare të kalibrit të Aurela Gaçes etj. Ndërsa në top listë janë ata që shtypi rozë vështirë t’u kushtojë vend të rëndësishëm, pra doza fame krahasuar me të tjerët, janë këngëtarët e dasmave. Rrumbullakosin miliona për sezon dhe hallakaten pak ose aspak me klipe apo rryma të reja muzikore. I qëndrojën traditës dhe duket se janë më të fituarit e kësaj pune.
Stefi dhe Endri Prifti e kanë nisur rrugëtimin në Greqi, ku emigruan menjëherë pas përmbysjes së fillimviteve ’90-të. Këndonin herë në Selanik e herë në Athinë, përballë një publiku që i donte dhe i ndiqte nga pas, pavarësisht se ishin shqiptarë. U bënë aq të njohur sa ruajnë nga ajo kohë edhe imazhe filmike nga emisione ku kanë qenë të ftuar, bashkëpunime me këngëtarë e grupe muzikore greke, emra baresh me emër, pra gjithçka që mjaftonte për të mos e menduar ndonjëherë kthimin. Dhe ndoshta Tirana nuk do të kishte dëgjuar për ta, nëse falë një rastësise – në vitin 2002 lokali ku punonin u mbyll ende pa përfunduar sezoni – u kthyen në vendin e lindjes, në Korçë. Kohë pushimesh të paparashikuara dhe si të tilla, dy vëllezërit e ndanë mendjen të bënin një investim të vogël: një bar në zemër të parkut, i quajtur “Skena Park”, të cilit nuk ju deshën më shumë se disa javë të tërhiqte vëmendjen e gjithë qytetit dhe përtej tij.
Nami mbërriti deri në Tiranë, u ftuan nëpër koncerte të ndryshme, deri kur vëllezërit (gjithashtu korçarë) Laço u bënë ofertën të merrnin pjesë në spektaklin “Këngët e shekullit”. Pranuan ta bënin dy herë brenda javës rrugën Korçë-Tiranë, qoftë edhe duke i hyrë në hak lokalit që kishin në Korçë, ama fituan aq famë sa të tjerë të ngjashëm me ta vështirë ta kishin ëndërruar për aq pak kohë. Endri dhe Stefi morën pjesë edhe në festivale, realizuan edhe bashkëpunime dhe në fund i dhanë karar ta mbyllnin lokalin e Korçës për t’u vendosur këtu. Aktualisht i gjen në “Skena Live” ku ndryshe nga të tjerët kanë një kontratë me përqindje: 40 për qind të fitimit shkon në llogarinë e tyre dhe 60 në atë të zotit të lokalit. Të tjerë që do të donin t’i kishin të ftuar për një mbrëmje duhet të paguajnë 1.5 milionë lekë të vjetra, sepse vëllezërit shoqërohen edhe nga banda e tyre.
Për të qëndruar në Korçë, këto muajt e fundit edhe një tjetër korçar është bërë këngëtar i përjavshëm i një tjetër lokali. Devis Xherahu gjithashtu ka ardhur nga Greqia me një cv të mbushur me pjesëmarrje në spektakle, bashkëpunim me Lefteris Pantazis, koncerte dhe klipe. U kthye meqë Tirana ju duk gjithashtu një tokë pjellore sa i takon karrierës dhe ndërsa konkuron nëpër festivale (aktualisht është pjesëmarrës në Top Fest) dhe realizon klipe e këngë të reja, Devisi çdo fundjavë këndon në klubin e quajtur Magazina. Diku në hyrje të “Komunës së Parisit”, kundrejt një pagese prej 500 mijë lekësh të vjetra në natë, Devisi premton një repertor që i mban të gjitha: serenatën korçare, populloren, baladat, këngët greke a të çdo vendi qofshin, pra një mbrëmje që ia vlen të gdhihet zgjuar.
Siç e premtojnë edhe të gjithë të tjerët të ngjashëm me të, që këndojnë prej vitesh tashmë nëpër lokale që kanë marrë emër pikërisht prej tyre. Kështu, Juliana Pashës para festivaleve, famën ia kanë dhënë baret ku ka kënduar për një kohë të gjatë. E dalluar gjithmonë për zërin e veçantë, i përshtatshëm për ritmet bluz, xhaz, soul, por edhe i fuqishëm në skenat ku këndohet “live”, sidomos këto vitet e fundit kanë qenë më shumë se të mbara për Julianën. Dhe jo vetëm në skenat e festivaleve. Deri para pak kohësh Juliana dhe të tjerë këndonin çdo fundjavë në Kavaliero Club, në shoqërinë e një bande profesionistësh, ndërsa aktualisht është transferuar në një tjetër lokal, “Stela”. Aty Juliana ka një kontratë pune kundrejt 300 mijë lekëve të vjetra në natë dhe bashkë me të janë edhe Olta Boka dhe Kejsi Tola. Këto dy të fundit kanë një pagesë prej 100 mijë lekësh në natë, dhe megjithëse emra të rinj në fushën e artit, ofrojnë spektakël. Pas ikjes së Julianës, te Kavaliero vazhdon të këndojë shkodrani karizmatik Sidrit Bejleri, gjithashtu kundrejt një pagese prej 300 mijë lekësh të vjetra bashkë me Altin Gocin (me një kontratë për 200 mijë lekë të vjetra) dhe Era Rusin (150 mijë lekë të vjetra), një tjetër këngëtare prefesioniste e shkolluar në Greqi dhe e kthyer jo shumë kohë të shkuara në atdhe.
Me kontrata dhe adresa të sakta janë vetëm këta, por megjithatë nuk është e çuditshme që në bare ku luhet muzike live herë pas here të këndojë edhe Elton Deda, Sandër Gjoka, Redon Makashi apo Samanta Karavella. Treshja Deda-Gjoka-Makashi vite më parë provuan të hapnin lokalin e tyre, i cili fitoi famë ende pa e shënuar natën e inagurimit. Mjaftonte lajmi që ata do të bëheshin bashkë dhe çdo fundjavë do të këndonin repertor të zgjedhur, për të tërhequr vëmedjen. Nuk zhgënjeu asnjëri prej tyre. “Tre musketjerët” për aq sa zgjati ofroi muzikë të mirë dhe argëtim deri në mëngjes, por grupi u shpërbë, Elton Deda e la Shqipërinë dhe lokali megjithë tentativat e mëvonshme nuk e pati fatin të jetonte gjatë. Tani këngëtarët këndojnë kundrejt kontratave prej 500 mijë lekësh të vjetra për një mbrëmje.
Është rikthyer në Shqipëri edhe Elton Deda, i cili megjithë vitet e largimit duket se nuk e kishte humbur publikun e vet. Kryesisht në zonën e ish-Bllokut ai edhe banda e tij muzikore (bashkë me bandën ndryshon edhe pagesa në 1.5 milionë lekë), Eltoni ka kënduar disa herë duke ofruar spektakël rrymash dhe këngësh me famë botërore. Ndërsa Samanta Karavella, ndoshta më rrallë se kolegët e saj, herë pas here ka kënduar kundrejt pagesave prej 200 mijë lekësh të vjetra. Bën përjashtim Aurela Gaçe, e cila gjithësesi pjesën më të madhe të aktiviteteve e ka jashtë Shqipërisë, dhe që ndoshta më rrallë se të tjerët shfaqet në lokalet ku këndohet live kundrejt një shume prej 1500 eurosh. Në listën e artistëve të veçantë, sa i takon pagesave, hyn edhe grupi “Elita 5″, i cili pranon të nënshkruajë kontrata pune në këmbim të 5000 eurove për performancën e një nate.
Por as kjo shumë nuk e mban në krye të klasifikimit grupin e djemve nga Tetova. Të pranishëm më rrallë se të tjerët në jetën e natës së kryeqytetit, “Elita 5″ vjen pas këngëtarëve të muzikës popullore që nuk frekuentojnë as lokalet as klipet, por dasmat shqiptare. Në në krye të top listës është Artiola Toska, e cila siç tregojnë kolegët, por sidomos axhenda e ngjeshur dhe lumi i kërkesave për të, ndodh të arkëtojë deri në 60-70 milionë lekë të vjetra për sezon. Të kërkuara janë edhe Valbona Halili dhe Valbona Mema, por njësoj shumë janë edhe motrat Irma dhe Eranda Libohova. Gjithashtu Juliana Pasha, Saimir Çili dhe të tjerë këngëtarë prej vitesh mbajnë në këmbë dasmat shqiptare për të cilat pazari është i dy llojeve: 2 milionë lekë të vjetra përfshirë edhe “të hedhurat” nga të ftuarit, ose 3 milionë lekë të vjetra, pa këto të fundit. Qoftë me të parën, qoftë me të dytën, e sigurta është se asnjë prej këngëtarëve nuk i thotë “jo” në oferte për të kënduar në dasmat e Tiranës. Madje shumë këngëtarë të rinj e synojnë (shpesh jo me shumë sukses) një treg të tillë: është fitimprurës dhe siguron punë afatgjatë.
Alida Cenaj Revista Klan
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn kea_Latn